АҞӘА, ԥхынгәы 13 - Sputnik. Аԥсны агәабзиарахьчара аминистр Едуард Быҭәба ахада Иусбарҭаҿы имҩаԥысыз аилатәараҟны ажәалагала ҟаиҵеит акоронавирус аҿагыларазы аԥкрақәа иҵегьы ирӷәӷәазарц. Абри атәы аанацҳауеит Аслан Бжьаниа ипресс-маҵзура.
Агәабзиарахьчара аминистр аҳәамҭа ҟаиҵеит атәылаҿы COVID-19 акәша-мыкәша иҟоу аҭагылазаашьа шыуадаҩу.
Ҷыдала иуҳәозар, Едуард Быҭәба анаҩстәи ажәалагалақәа ҟаиҵеит:
- русура ԥкызарц аџьармыкьақәа, азеиԥш крыфара-чара аобиектқәа, афатә адәахьы идәылганы иара убас аҭыԥ аҟны рызнагара еиҿкааны
- афитнес-клубқәа, аспорттәи аҵараҵаратәи секциақәа
- акультура-массатә усмҩаԥгатәқәа аанкылазарц ахыбрақәа рыҩнуҵҟеи адәаҿгьы
- ауаа иахьабалак асабрадақәа рҿазарц, изҿазымҵо ахараԥса дыршәаны
- аԥсшьаҩцәа ахьрыдыркыло аобиектқәа зегьы рҿи аҳәааҿи ашоурашәара еиҿкаазарц
- аиҿкаарақәеи анаплакқәеи 60 шықәса ирҭысхьоу русзуҩцәа аҩнынтәи аусурахь ииаргарц
- ауадақәеи уаҩы инапы ахьакьысуа ақәыԥшыларақәеи ианаамҭоу ирыцқьалазарц
Ԥхынгәы 5 рзы Аԥсны амч роуит аԥкрақәа: ачарақәеи, агәырӷьаратәи аныҳәатәи усмҩаԥгатәқәеи, аиныхрақәеи, ауаа рацәа злахәу егьырҭ аусмҩаԥгатәқәеи иарку ауаажәларратә крыфара-чара ахыбрақәа рҿы рымҩаԥгара ҟалом.
Ԥхынгәы 12 инаркны иаркуп акультуратә усбарҭақәа.
Иара убас шәаԥхьар ҟалоит:
- Аковидҿагыларатә ԥкра ҿыцқәа Аԥсны амч роуит ԥхынгәы 12 инаркны